Չգիտեմՙ ի՛նչ կանի Հայկ Մարությանը, բայց այն, որ հենց քարոզարշավի սկզբից ցույց տվեց, որ ինքն առանձնապես չի տարբերվում իր կերտած գռեհիկ կերպարներից, միանշանակ է: Նորմալ մարդը, ինչպիսին ներկայանում է Հայկ Մարությանը, որն, ի դեպ, հանդուրժողականության կողմնակիցն է, պետք է խոսեր ոչ թե սեւ ու սպիտակ ուժերի հակամարտության ու սպիտակների հաղթանակի մասին, այլՙ այդ հակամարտությունը վերացնելու: Վերջին հաշվով նա պատրաստվում է դառնալ Հայաստանի մայրաքաղաքի ղեկավարը եւ պարտավոր է գիտակցել, որ ինքը նման ճանապարհով գրեթե ոչ մի շանս չունիՙ կարգին քաղաքապետ դառնալու, չնայած նրան, որ բոլորն իրեն «Կարգին Հայկ» են ասում: Նաեւ պարտավոր է գիտակցել, որ քաղաքապետարանը ոչ՛ «Կարգին կասետ» է, ո՛չ էլՙ «Կարգին սերիալ», այստեղ պետք չէ դերի մեջ մտնել, ինչը հիմա ինքն է անում, քանի որ ժողովուրդը ո՛չ «Ադիկն» է, ոչ էլ «Վարդանիկը», առավել եւսՙ «Նավթալին հոպարը»: